text: РЕГЛАМЕНТ ЗА ИЗПЪЛНЕНИЕ (ЕС) № 855/2013 НА КОМИСИЯТА
  от 4 септември 2013 година
  относно забрана за риболовна дейност с капани, регистрирани в Италия, извършващи риболов на червен тон в Атлантическия океан, на изток от 45° западна дължина, и в Средиземно море
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 1224/2009 на Съвета от 20 ноември 2009 г. за създаване на система за контрол на Общността за гарантиране на спазването на правилата на общата политика в областта на рибарството (1), и по-специално член 36, параграф 2 от него,
  като има предвид, че:
  (1)
  С Регламент (ЕС) № 40/2013 на Съвета от 21 януари 2013 г. за определяне за 2013 г. на наличните възможности за риболов на определени рибни запаси и групи от рибни запаси, които са предмет на международни преговори или споразумения, във водите на ЕС и за корабите на ЕС в определени води извън ЕС (2) се определя количеството червен тон, което може да бъде уловено от кораби и капани на Европейския съюз през 2013 г. в Атлантическия океан, на изток от 45° западна дължина, и в Средиземно море.
  (2)
  В Регламент (ЕО) № 302/2009 на Съвета от 6 април 2009 г. относно многогодишен план за възстановяване на червения тон в източната част на Атлантическия океан и в Средиземно море, за изменение на Регламент (ЕО) № 43/2009 и за отмяна на Регламент (ЕО) № 1559/2007 (3) се изисква държавите членки да уведомяват Комисията за индивидуалните квоти, разпределени на техните кораби с дължина над 24 метра. По отношение на корабите за улов с дължина под 24 метра и капаните държавите членки трябва да уведомят Комисията поне за квотата, разпределена на организации на производителите или на групи кораби, извършващи риболов с подобно съоръжение.
  (3)
  Общата политика в областта на рибарството цели осигуряване на дългосрочната жизнеспособност на сектор „Рибарство“ чрез устойчива експлоатация на живите водни ресурси, основана на подхода на предпазливост.
  (4)
  В съответствие с член 36, параграф 2 от Регламент (ЕО) № 1224/2009 на Съвета, когато Комисията установи въз основа на информацията, предоставяна от държавите членки, или друга информация на нейно разположение, че възможностите за риболов за Европейския съюз, държава членка или група от държави членки се смятат за изчерпани за едно или повече съоръжения или риболовни флоти, тя информира съответните държави членки за това и забранява риболовните дейности в съответната зона, със съответното съоръжение, спрямо съответния запас, група от запаси или от страна на флота, участващ в тези специфични риболовни дейности.
  (5)
  Информацията, с която Комисията разполага, показва, че възможностите за риболов на червен тон в Атлантическия океан, на изток от 45° западна дължина, и в Средиземно море, разпределени на капани за риба, регистрирани в Италия, са изчерпани.
  (6)
  На 1 юли 2013 г. Италия уведоми Комисията за това, че е наредила спиране на търговската риболовна дейност на своите три капана, извършващи риболов на червен тон през 2013 г., считано от 14 юни 2013 г., 17:00 часа. Италия също така уведоми Комисията, че два от посочените капани след тази дата са участвали в научна програма, създадена от Международната комисия за опазване на рибата тон в Атлантическия океан (ICCAT) и описана в циркулярно писмо на ICCAT № 2779/2013 от 28 май 2013 г.
  (7)
  На 3 юли 2013 г. Италия уведоми Комисията за факта, че всички научни риболовни дейности на италиански капани, описани в циркулярно писмо на ICCAT № 2779/2013 от 28 май 2013 г., бяха приключени през деня на 2 юли.
  (8)
  Без да се накърняват гореупоменатите действия, извършени от Италия, необходимо е Комисията да потвърди забраната за извършване на риболов на червен тон в Атлантическия океан, на изток от 45° западна дължина, и в Средиземно море, считано най-късно от 14 юни 2013 г., 17:00 часа, от капани, регистрирани в Италия, с изключение на риболов на червен тон за целите на научните изследвания от два капана, както е описано в циркулярно писмо на ICCAT № 2779/2013 от 28 май 2013 г. Освен това е необходимо Комисията да потвърди окончателното приключване на всички дейности на посочените капани, считано от 3 юли 2013 г., 00:00 часа,
  ПРИЕ НАСТОЯЩИЯ РЕГЛАМЕНТ:
  Член 1
  1. Считано от 17:00 часа на 14 юни 2013 г. се забранява риболовът на червен тон в Атлантическия океан, на изток от 45° западна дължина, и в Средиземно море, извършван от капани, регистрирани в Италия.
  Червен тон, уловен от тази дата нататък от горепосочените капани, не се поставя в садки за угояване или отглеждане, не се претоварва, прехвърля, събира или разтоварва на суша.
  2. Чрез дерогация разпоредбите на параграф 1 не се прилагат за червен тон, уловен за целите на научно изследване от два италиански капана в съответствие с циркулярно писмо № 2779/2013 на ICCAT от 28 май 2013 г., който може да бъде разтоварен на сушата за лична консумация на екипажа, или за благотворителни цели, и е придружен от копие от риболовния дневник, определен в циркуляр на ICCAT № 2779/2013 от 28 май 2013 г.
  Член 2
  Считано от 00:00 часа на 3 юли 2013 г. се забранява риболовът на червен тон в Атлантическия океан, на изток от 45° западна дължина, и в Средиземно море, извършван от капани, регистрирани в Италия.
  Червен тон, уловен от тази дата нататък от горепосочените капани, не се задържа на борда, не се поставя в садки за угояване или отглеждане, не се претоварва, прехвърля, събира или разтоварва на суша.
  Член 3
  Настоящият регламент влиза в сила в деня на публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 4 септември 2013 година.